Linuxon és Windowson is használható a Sun új portálszervere - HWSW
A Sun ONE Portal Server 6 a Solaris operációs rendszeren kívül Linuxon és Windows 2000-en is működni fog. A Sun, hogy segítse vásárlóit a portálszerverek üzleti partnereiknél történő gyors és hatékony kiépítésében, illetve üzembe helyezésében, átfogó fejlesztőeszközöket, illetve további támogatást biztosít. Mára több mint huszonnyolc független szoftverfejlesztő (ISV) -- például, a Citrix, az RSA Security és a Yahoo -- dolgozik azon, hogy a Sun ONE Portal Server új verzióját beépítse saját termékeibe.
A Sun ONE Portal Server 6 (korábban iPlanet Portal Server) teljesen integrált hálózati azonosításfelügyeleti funkcióval rendelkezik: egypontos webes bejelentkezés, irányelv (policy)- és hozzáférésvezérlés, valamint kényelmesen használható fejlesztői eszközöket biztosít a web alapú szolgáltatások gyors kialakításához.
A Sun ONE Portal Server 6 széleskörű választási lehetőséget kínál és megszünteti a gyártókhoz való kötöttséget, hiszen a három piacvezető alkalmazásszerver bármelyikén üzembe helyezhető. A Java technológiára épülő Sun ONE Portal Server megkönnyíti az alkalmazások, web alapú szolgáltatások és portálok áthelyezését más gyártók szabványos platformjaira a korábbi migrációs költségek kiiktatásával, mivel a standard megoldások, illetve szabványosítás révén az integrációs költségek nem jelentkeznek.
A felhasználót azonosító rendszerek nélküli portálmegoldások gyakran redundáns felhasználói adatokat, valamint korlátozott irányelv és korlátozott egypontos bejelentkezési funkciókat eredményeznek. Mivel a Sun ONE Portal Server az összes hálózati azonosításra szolgáló adatot a portálfelhasználók szerepeivel és hozzáférési jogosultságaival együttesen és egységesen kezeli, a rendszergazdáknak a telepítés során csak egyszer kell szabályozniuk a hálózati hozzáférés felügyeletét. Mindez lényegesen javítja a befektetések megtérülését és csökkenti a felhasználói felügyelet igényét -- ez pedig a teljes élettartamra vetített összköltség csökkenését eredményezi.
A termékkel kapcsoltban további információ az alábbi oldalon található: http://sun.com/software/products/portal_srvr/home_portal6.html.